Tai'an (Chinees: 泰安) is 'n stad in die Chinese provinsie Sjandong met 'n bevolking van 5 494 200 in 2010. Die stad is in die ooste van China naby die kus van die Oos-Chinese See, wes van Qingdao, suid van Beijing en Tianjin geleë. Tai'an grens in die noorde aan Jinan, in die noordooste aan Laiwu, in die ooste aan Zibo, in die suidooste aan Linyi, in die weste aan Liaocheng en in die suide aan Jining. In die weste vloei die Geelrivier en in die noorde is die Tai Shan, een van die heilige berge van China, geleë. Sowat 6 % van die inwoners is Christene. Rondom die stad word koring en mielies verbou.